b'\n_START_ARTICLE_\n\xc5\xa0vedijos provincijos\n_START_PARAGRAPH_\nProvincijos (\xc5\xa1ved. landskap, suom. maakunnat)\xc2\xa0\xe2\x80\x93 tradicinis \xc5\xa0vedijos (iki XX a. prad\xc5\xbeios\xc2\xa0\xe2\x80\x93 ir Suomijos) administracinis vienetas, egzistuojantis paraleliai su kitu administraciniu dalinimu\xc2\xa0\xe2\x80\x93 grafyst\xc4\x97mis (l\xc4\x97nais). \xc5\xa0vedijos oficialus dalinimas provincijomis egzistavo iki 1634\xc2\xa0m. ir naujai atkurtas 1990\xc2\xa0m.\n_START_SECTION_\nRaida\n_START_PARAGRAPH_\nProvincij\xc5\xb3 sistema iki XVII a. vidurio ap\xc4\x97m\xc4\x97 ne tik dabartin\xc4\x97s \xc5\xa0vedijos, bet ir Suomijos teritorijas. Visa \xc5\xa1i teritorija buvo dalijama \xc4\xaf keturias \xc5\xbeemes (\xc5\xa1ved. land) ir tam tikr\xc4\x85 skai\xc4\x8di\xc5\xb3 provincij\xc5\xb3. Tas skai\xc4\x8dius per istorij\xc4\x85 kito._NEWLINE_Net oficialiai panaikinus provincijas ir 1634\xc2\xa0m. \xc4\xafk\xc5\xabrus grafystes, provincij\xc5\xb3 kult\xc5\xabrin\xc4\x97 tapatyb\xc4\x97 i\xc5\xa1liko. Be to, v\xc4\x97lesniu laikotarpiu \xc5\xa0vedijos naujai prijungtos \xc5\xbeem\xc4\x97s buvo inkorporuojamos kaip provincijos (pvz., Gotlandas, Halandas, Bleking\xc4\x97 ir Skon\xc4\x97 1645\xc2\xa0m. ir 1658\xc2\xa0m. atpl\xc4\x97\xc5\xa1ti i\xc5\xa1 Danijos, o Jemtlandas, Herjedaljenas ir Bohusas\xc2\xa0\xe2\x80\x93 i\xc5\xa1 Norvegijos)._NEWLINE_Suomijai paskelbus nepriklausomyb\xc4\x99, jai atiteko buvusios Osterlando provincijos ir dalis Norlando: Ostrobotnija, rytin\xc4\x97 Laplandijos dalis ir Vesterboteno pakra\xc5\xa1tys. Lik\xc4\x99s \xc5\xa0vedijai Vesterbotenas padalintas\xc2\xa0\xe2\x80\x93 jo \xc5\xa1iaur\xc4\x97je suforomuotas Norbotenas.\n_START_SECTION_\nProvincijos dabar\n_START_PARAGRAPH_\n\xc5\xa0iuo metu \xc5\xa0vedija yra padalinta \xc4\xaf 3 \xc5\xbeemes, kurios dalijasi \xc4\xaf 25 provincijas. Neretai provincij\xc5\xb3 teritorijos atitinka grafystes.'